
Miskolc politikai tablója a második világháborútól napjainkig

A dolgozatom során két célom van. Elsősorban igyekszem összefoglalni a mindenkori pártstruktúrában bekövetkezett változásokat, illetve rövid elemzést készíteni az országgyűlési és helyhatósági választásokról. További célom, hogy érvekkel támasszam alá vagy adott esetben cáfoljam meg azon feltevést, mely szerint Miskolc hagyományosan a baloldal bástyája volna.
Ahhoz, hogy a város politikai karakterét hozzávetőleges pontossággal ábrázolni tudjam, nyolc országgyűlési és hat helyhatósági választás egyéni választókerületi és területi listás választási jegyzőkönyveit elemeztem. A levéltári források bevonása mellett a témához köthető szakirodalmakat is beépítettem a dolgozatba, ezek segítségével próbálva a pártrendszer változásait bemutatni, és ezt kapcsolatba hozni a választások országos és helyi eredményeivel.
A kutatási munka a dolgozat végén található következtetések levonásával nem fejeződött be, hiszen még részletesebb és a valóságot még jobban tükröző politikai karaktert, politikai tablót lehet ábrázolni abban az esetben, amennyiben az egyes szavazókörök eredményeit külön is megvizsgáljuk. Ezáltal Miskolc egyes városrészeit külön-külön is elemezni lehet, amik esetleg újabb kutatások alapjait jelenthetik.
A dolgozat fő kérdésének a megválaszolásához azonban ez a mikrokutatás is közelebb vitt, hiszen a rendelkezésre álló választási adatok, illetve az ezek nyomán megfigyelhető tendenciák és trendvonalak alátámasztják azt a tényt, hogy Miskolc a baloldal (pontosabban a szociáldemokrácia) egyik legrégibb és legkitartóbb bástyája.



